Ποια είναι η Μαργαρίτα

Το Ποια είναι η Μαργαρίτα είναι ασπρόμαυρη ελληνική κωμική ταινία του 1961, σε παραγωγή Γ. Καρατζόπουλος & ΣΙΑ και σκηνοθεσία Ντίμη Δαδήρα. Το σενάριο γράφτηκε από τον Γιάννη Δαλιανίδη.  Πρωταγωνιστούν οι: Τζένη Καρέζη, Θανάσης Βέγγος και Γιάννης Φέρτης.

 Πλοκή 

Η Μαργαρίτα (Τζένη Καρέζη) είναι μια νέα και όμορφη κοπέλα που έρχεται από την Πάτρα στην Αθήνα για να κάνει την τύχη της. Φιλοξενείται από την ξαδέρφη της, Ρένα (Πόπη Λάζου), η οποία της μαθαίνει να φέρεται ανάλογα με την κουλτούρα της εποχής, μιας και η Μαργαρίτα μεγάλωσε με την καταπιεστική θεία της, την Λένα, (Σαπφώ Νοταρά), που ανέλαβε την κηδεμονία της μόνο και μόνο για να φέρει λεφτά στο σπίτι. Παράλληλα, πιάνει δουλειά σε ένα γραφείο, όπου μία γκάφα θα την οδηγήσει στη γνωριμία της με έναν γοητευτικό και πλούσιο νέο, τον Νίκο Πανταζή (Στέφανος Ληναίος). Όμως μια παρεξήγηση θα γίνει η αιτία να χωρίσει τον Νίκο, ενώ θα παραιτηθεί από την δουλειά της επειδή το αφεντικό της, ο κύριος Φιλιππόπουλος (Κούλης Στολίγκας), τη φλερτάρει συνεχώς.

Η Ρένα αποφασίζει να της βρει δουλειά στον οίκο μόδας όπου δουλεύει. Εκεί, αν και δεν θα εντυπωσιάζει τον ιδιοκτήτη Ζορζ (Δημήτρης Νικολαΐδης), εκείνος θα την προσλάβει για χάρη της Ρένας. Έτσι, λόγω των επαγγελματικών υποχρεώσεων, η Μαργαρίτα στέλνεται στην Κω για να προωθήσει τα ρούχα του οίκου, μαζί με έναν βοηθό, τον Γρηγόρη Λαδιά (Θανάσης Βέγγος). Ο Γρηγόρης, σύμφωνα με τις συμβουλές του Ζορζ, πρέπει να δώσει την εντύπωση ότι η Μαργαρίτα είναι πλούσια, για να διαφημίσουν τον οίκο.

Όμως, όταν πηγαίνει να βγάλει τα εισιτήρια για το ταξίδι, ο υπάλληλος (Νίκος Φιλιππόπουλος) ακούγοντας το όνομα 'Μαργαρίτα Κοντοσταύρου', νομίζει πως πρόκειται για την κόρη (με το ίδιο όνομα) του ευεργέτη του νησιού απ' όπου κατάγεται, που δεν είναι άλλο από τον προορισμό της Μαργαρίτας και του Γρηγόρη. Έτσι, ειδοποιεί τον δήμαρχο του νησιού (Περικλής Χριστοφορίδης) και, όταν η Μαργαρίτα φτάνει στο νησί, βρίσκει μια μεγάλη υποδοχή από τους κατοίκους. Μέσα σε όλη αυτή την ταραχή, η Μαργαρίτα αναγκάζεται να υποδυθεί την κόρη του μεγιστάνα και ο Γρηγόρης τον γραμματέα της. Για όσο θα διαμείνουν στο νησί, θα τους φιλοξενήσει ο γιος ενός φίλου του Κοντοσταύρου, ο Πέτρος (Γιάννης Φέρτης). Ο Πέτρος υποψιάζεται από την αρχή ότι κάτι συμβαίνει, μιας και είναι ο μόνος που έχει συναντήσει την αληθινή Μαργαρίτα, η οποία στην πραγματικότητα είναι κακάσχημη. Παρ' όλα αυτά δεν καταδίδει την κοπέλα, αλλά ψάχνει πληροφορίες για εκείνη και ανακαλύπτει τα πάντα με τη βοήθεια του φίλου του (Κώστας Καρράς). Εντωμεταξύ, οι δύο φιλοξενούμενοι προσπαθούν να φύγουν, όμως τους βρίσκει ο Πέτρος και έτσι τώρα πια είναι σίγουροι ότι δεν γλιτώνουν.

Την άλλη μέρα, καταφτάνει στο νησί ο Ζορζ, που απαιτεί να μάθει τα πάντα. Έτσι, ο Γρηγόρης τού εξηγεί που έμπλεξαν, ενώ δέχονται ένα τηλεγράφημα που ανακοινώνει την άφιξη του 'πατέρα' της Μαργαρίτας, το οποίο όμως είναι πλαστό, φτιαγμένο από τον Πέτρο. Ο Γρηγόρης και ο Ζορζ βρίσκουν την Μαργαρίτα και ετοιμάζονται να φύγουν. Κατά βάθος, η Μαργαρίτα δεν θέλει να φύγει επειδή είναι ερωτευμένη με τον Πέτρο. Την τελευταία στιγμή όμως, ο Πέτρος προλαβαίνει την βάρκα της Μαργαρίτας και η ταινία τελειώνει με αίσιο τέλος για τους δυο νέους.

 Διανομή ρόλων

 Τζένη Καρέζη - Μαργαρίτα Κοντοσταύρου
 Γιάννης Φέρτης - Πέτρος Μπεζαντρής
 Θανάσης Βέγγος - Γρηγόρης Λαδιάς
 Δημήτρης Νικολαΐδης - Ζορζ
 Κούλης Στολίγκας - κος Φιλιππόπουλος
 Στέφανος Ληναίος - Νίκος Πανταζής
 Περικλής Χριστοφορίδης - δήμαρχος
 Σαπφώ Νοταρά - θεία Λένα
 Πόπη Λάζου - Ρένα
 Κώστας Καρράς - Δημήτρης Παπαδόπουλος
 Ελένη Μαυρομμάτη - Λιάνα
 Παύλος Καταπόδης - μπαρμπα-Νικόλας
 Βιολέττα Σούλη - Κατίνα
 Νίκος Φιλιππόπουλος - Απόστολος Μαυρομίχαλος

Παραγωγή και παραλειπόμενα 
Στην ταινία κάνει την πρώτη του κινηματογραφική εμφάνιση ο Κώστας Καρράς, ο οποίος θα γίνει γνωστός λίγα χρόνια αργότερα από πολεμικές και δραματικές ταινίες. Η Τζένη Καρέζη τραγουδάει ντουέτο με τον Γιάννη Φέρτη το τραγούδι του Μίκη Θεοδωράκη “Η Μαργαρίτα η Μαργαρώ” στη σκηνή της ποδηλατάδας προς το τέλος της ταινίας. 

Τα γυρίσματα έγιναν στην πόλη της Κω, ενώ περιέχονται πλάνα από το Δημαρχείο, το Ακταίο, τη γέφυρα του Κάστρου, τον Πλάτανο του Ιπποκράτη και το ξενοδοχείο Ξενία. 

Πρόκεται για την τελευταία ταινία του Γιάννη Δαλιανίδη, πριν γίνει μόνιμος συνεργάτης της Φίνος Φιλμ. Μάλιστα, ο ίδιος έχει υπογράψει και το σενάριο σε άλλες δύο ταινίες της Καρέζη (Το τρελοκόριτσο και Ένας ιππότης για τη Βασούλα).

Η ταινία κυκλοφόρησε για πρώτη φορά στις κινηματογραφικές αίθουσες στις 6 Νοεμβρίου 1961 και ήρθε ένατη σε εισπράξεις για την περίοδο 1961-62 ανάμεσα σε 68 ταινίες, κόβοντας 52.421 εισιτήρια. 

 Παραπομπές 

 Εξωτερικοί σύνδεσμοι 

 Ποια είναι η Μαργαρίτα στο Veggos.gr
 Ποια είναι η Μαργαρίτα στην Ταινιοθήκη της Ελλάδος

Κατηγορία:Ελληνικές ταινίες της δεκαετίας 1960
Κατηγορία:Ταινίες του 1961
Κατηγορία:Ελληνόφωνες ταινίες
Κατηγορία:Ελληνικές κωμικές ταινίες
Κατηγορία:Ταινίες σε σκηνοθεσία Ντίμη Δαδήρα
Κατηγορία:Ταινίες σε σενάριο Γιάννη Δαλιανίδη
Κατηγορία:Ταινίες με μουσική σύνθεση Γιάννη Μαρκόπουλου
Κατηγορία:Ταινίες με μουσική σύνθεση Μίκη Θεοδωράκη
Κατηγορία:Ταινίες γυρισμένες στην Ελλάδα
Κατηγορία:Ελληνικές ασπρόμαυρες ταινίες